"Мин аякка басачакмын әле"

	Соңгы кыңгырау көннәре якынлашкан саен, Казанда яшәүче Даниил Вахитовның йөрәк яралары яңара. Яңа гына мәктәпне тәмамлаган, киләчәккә якты өметләр баглаган 17 яшьлек егетнең бер мизгелдә барлык хыяллары челпәрәмә килә. 	 Чыгарылыш кичәсендә алар сыйныфташ егетләре белән бассейнга су коенырга бара. Кечкенәдән суга чумып, йөзү түгәрәгендә шөгыльләнгән егет шул рәвешле ял итәргә тели. Ләкин суга чумганда җайсыз төшеп, муенын сындыра. Табиблар башта аны яшәмәячәк, ди. Арка миенә зыян килгән була. Әти-әнисенең догалары һәм Аллаһның рәхмәте белән Даниил исән. Ул инде ике ел инвалид коляскасында. — Улыбыз ике катлаулы операция кичерде. Табиблар, муеннан кала, Даниилның бер әгъзасы да хәрәкәтләнмәячәк, диде. Әмма туктаусыз күнегүләр, дәвалану эзсез узмады. Улымның аяклары тоя, куллары селкенә башлады. Ул безнең белән сөйләшә. Барысын да аңлый, — ди әнисе Мария. 
	Эльвира МОЗАФФАРОВА	
Ирек мәйданы

	№ --- | 01.06.2022	


